4 ‘koperkabeldiewe’ op heterdaad betrapArgieffoto Vier verdagtes sal Dinsdag in die Odendaalsrus-landdroshof verskyn nadat hulle Maandag in die vroeë oggendure op heterdaad betrap is toe hulle probeer het om koperkabels by die Phakisa-myn in dié Vrystaatse dorp te steel. Luidens ŉ verklaring deur die polisie het sekuriteitsbeamptes van Harmony Security omstreeks 02:45 op vier mans afgekom wat probeer om koperkabels te steel en die polisie is na die toneel ontbied. Die mans is op die toneel in hegtenis geneem en die polisie het op 41 m se koperkabel asook ŉ verlengkoord, ŉ battery en ŉ elektroniese motor beslag gelê, lui die verklaring. Een van die verdagtes is in die proses beseer en onder polisiebewaking in ŉ hospitaal opgeneem. Die verdagtes is aan kapt. Mojuta Mabaso en sers. Lebalele Lenake by die plaaslike polisiestasie oorhandig. Hulle word aangekla van die diefstal van koperkabel.